Я сэбэп зыхэлъым тращIыхь
Къэбэрдей-Балъкъэрым къыщызэрагъэпэщащ щIыуэпс газыр мотор гъэсыныпхъэу къызэрагъэсэбэпым зегъэужьынымкIэ правительствэ комиссэ.
Абы теухуа унафэр Министрхэм я Кабинетым и щIыналъэ порталым иралъхьащ. ЗэзыгъэуIу органыщIэм къыпэщытщ Къэбэрдей-Балъкъэрым и муниципальнэ, и уней автотранспортыр а гъэсыныпхъэм зэрыхуэкIуэну щIыкIэр езэгърабгъуу иубзыхуну. Абы фейдэуэ къахуищIми, хьэлъэу ягъэIэпхъуэми хигъэхъуэнущ, къищынэмыщIауэ, хьэуам гъуэзу хаутIыпщхьэр игъэмэщIэнущ.
Арами, техникэр щIэрыщIэу зэтеухуэ-ныр къызэрыгуэкIкъым. Iуэхур зэхьэлIа IэнатIэхэм я лIыкIуэхэм зэрыжаIэмкIэ, ар тыншу къайхъулIэнукъым. Мы зэманым щIыуэпс газкIэ ягъэлажьэ транспортыр гъэсыныпхъэкIэ къызэрагъэпэщын щхьэкIэ, игъэхъуапIэ компрессор станцыщIэ-хэр (АГНКС) республикэм щаухуэн хуейщ. Бензиным и пIэкIэ газым хуэкIуэну зи мурадхэм баллон Iэмэпсымэхэр трагъэувэну къапэщытщ. Абы мылъку хъарзынэ текIуэдэнущ. А Iуэхутхьэбзэр щызэфIагъэкIыу республикэм щыIэ сервис центр закъуэтIакъуэм щекIуэкI уасэхэр транспортыр зыхуэдэ лIэужьыгъуэм елъытащ. Псалъэм папщIэ, пэублэу сом мин 30 хуозэ.
КъищынэмыщIауэ, процент 60-70-м нэскIэ зи пIалъэр икIа транспортыр зэбгъэпэщыжкIэ сытым и пэрмэн? Абы къыхэкIыу, псом япэу зи яужь ихьэнур къэралымрэ муниципалитетхэмрэ я машинэ паркхэр а щIыкIэм тету къэгъэщIэрэщIэнырщ.
— ЦIыхухэр къретшэкIын папщIэ, мы зэманым къэтщэхур апхуэдэ автобусщ, — жеIэ КъБР-м Транспортымрэ связымкIэ и къэрал комитетым автомобиль, уэгу, гъущI гъуэгухэмкIэ и къудамэм и IэщIагъэлI-эксперт нэхъыщхьэ КъуийцIыкIу Альберт.
Иджыблагъэ къызэрагъэпэщыжа «Къэббалъкъавтотранс-1438» ГУП-м къыхуэкIуа автобус 63-м муниципальнэ зэхуаку, щIыналъэ зэхуаку гъуэгуу (маршруту) 21-рэ зэпащIэ. Ахэр псори газкIэ мэлажьэ. Иджыри автобус 60 мыгувэу къащэхунущ. АбыкIэ къэралыр мылъкукIэ ядоIэпыкъу.
Газ игъэхъуапIэ компрессор станцхэм зегъэужьынри комиссэщIэм и къалэнхэм хохьэ.
Газ Iэмэпсымэхэр щагъэхьэзыр предприятэм и унафэщI ЛъэкIэпщы Арсен къызэрыджиIамкIэ, мы зэманым республикэм компрессор станцибл щолажьэ. ЩэкIуэгъуэм и пэщIэдзэхэм иджыри зы къызэIуахынущ. Тхур Налшык щыIэщи, къалэдэсхэр а гъэсыныпхъэмкIэ ирикъуу къызэрагъэпэщ. Абы къыхэкIыу, Къэбэрдей-Балъкъэрым и адрей щIыналъэхэм дяпэкIэ а лэжьыгъэм щыпащэнущ.
— Иджыри станцищ дгъэувынущ. Абы теухуа зэгурыIуэныгъэхэр щIыпIэ компаниехэм етщIылIащ. Апхуэдэу хуэмурэ етхьэжьа Iуэхур и кIэм нэдгъэсынущ. Газыр бензиным нэхърэ хуэдищкIэ нэхъ пудщи, а гъэсыныпхъэм хуэкIуэну къызолъытэ. Нэхъыщхьэр автомобилистхэм щытыкIэфI къахузэгъэпэщынырщ, — къыхигъэщащ ЛъэкIэпщы Арсен.
Володинэ Марие.
